ועדת המשנה לעניין בטיחות בעבודה בענף הבניין, כנסת 20, פרוטוקול מספר 5, 2018-07-03 08:47

עבד אל חכים חאג' יחיא: בוקר טוב, היום הוא יום השפה הערבית.

עבד אל חכים חאג' יחיא: בוועדת המשנה החלטנו, גם זו ההמלצה של חבר הכנסת, ד"ר יוסף ג'בארין שהוא יוזם את היום הזה של השפה הערבית.

עבד אל חכים חאג' יחיא: היום קבענו שאנחנו נדבר על הקמפיינים בשפה הערבית.

עבד אל חכים חאג' יחיא: אם אנחנו נדבר על תאונות עבודה, אז מתחילת השנה עד היום, וזה מאוד חמור, זה כבר 21 הרוגים ועשרות פצועים קשה ועוד עשרות רבות של פצועים בינוני.

עבד אל חכים חאג' יחיא: אם אנחנו נדבר על ה-21 לפני הנתונים שיש לנו, 15 מה-21 הם ערבים.

יוסף ג'בארין: אולי 16.

עבד אל חכים חאג' יחיא: אתמול נהרג עימאד - - - מדלית אל כרמל.

עבד אל חכים חאג' יחיא: שלשום נהרג מאום אל כתאב בחריש.

עבד אל חכים חאג' יחיא: גם בשבוע שעבר עוד אחד שנהרג.

עבד אל חכים חאג' יחיא: הקצב הזה של ההרוגים מאוד מדאיג וכנראה שצריך לעשות מעשה חוץ ממה שעושים בתוך אתרי הבנייה.

עבד אל חכים חאג' יחיא: לפני שאפתח את הדיון, אתן גם את ההקדמה לחבר הכנסת אלי אלאלוף שהוא יושב ראש ועדת העבודה, הרווחה והבריאות, כמה מילים.

אלי אלאלוף: אני היום אורח שלך.

עבד אל חכים חאג' יחיא: כדאי רק להזכיר שאלי ואייל בן ראובן ואני, אנחנו שלושתנו צוות משימה שלקחנו על עצמנו גם לנסות ולעזור ולטפל בנושא של תאונות עבודה בבניין.

עבד אל חכים חאג' יחיא: יש לנו חקיקה מסוימת שהתחלנו איתה.

עבד אל חכים חאג' יחיא: יש חקיקה בקנה.

עבד אל חכים חאג' יחיא: יש חקיקה שגם מחר ננסה לקדם כדי להכין אותה לקריאה ראשונה.

עבד אל חכים חאג' יחיא: הנושא הזה, מהיום הראשון גם אלי נרתם לנושא והעבודה שלו והעזרה שלו גדולה מאוד ואנחנו מקווים שנמשיך לשתף פעולה בנושא הזה.

עבד אל חכים חאג' יחיא: בבקשה.

אלי אלאלוף: תודה עבד אל חכים, תודה יוסף, שלום אדוני, דב חנין.

אלי אלאלוף: אני שמח שהדיון דווקא בנושא של תאונות העבודה, במיוחד בבניין, הוא ביום השפה הערבית מפני שלצערנו, בכלל על כל אחד שנפגע ונפטר בגלל תאונות העבודה, רוב הנפגעים זה הרוגים, הם ערבים, חלק מישראל וחלק מיהודה ושומרון, לכן יש צורך לדעתי להשקיע יותר במניעה בשפה הערבית כדי שאנשים יבינו מה הן הסכנות שיש להם כשהם יוצאים לעבודה, וזה חבל, כי יש פה צעירים שנפגעים בגלל חוסר ניסיון, אבל בגלל שגם המערכת לא מתכוננת.

אלי אלאלוף: אתמול היה דיון על הנושא הזה.

אלי אלאלוף: שמעתי ברדיו שבכלל גם את הנושא של רשם הקבלנים, כל המצב של רשם הקבלנים מול תאונות העבודה הוא פשוט פסיבי.

אלי אלאלוף: הקבלנים טועים, הקבלנים לא עושים כלום ואין שום צעדים נגד המערכת.

אלי אלאלוף: כנראה כדאי לבדוק את זה, אם בכלל מתפקדת.

אלי אלאלוף: אחד ההישגים האחרונים אני חושב של הצוות שציין עבד אל חכים, זה הצוות של הפרקליטות ושל המשטרה, צוות חקירה משותף.

אלי אלאלוף: הייתה בעיה תקציבית.

אלי אלאלוף: לשמחתנו פתרנו אותה שלא בדרכים הרגילות.

אלי אלאלוף: האוצר הקדיש את ה-14 מיליון שקל שהמשטרה ביקשה כדי להקים את היחידה המשותפת, כדי לזרז את החקירות כדי להגיע למסקנות ולצעדים אופרטיביים כמה שיותר מהר.

אלי אלאלוף: אני רוצה להזכיר למשטרה שעד עכשיו, שנה וחצי אחרי האסון של רמת החייל, לא קיבלנו שום דיווח.

עבד אל חכים חאג' יחיא: למרות שקיימנו דיון בוועדה.

אלי אלאלוף: בוודאי.

אלי אלאלוף: אני מבקש שתעבירו הלאה לבוסים שלכם שבמסגרת יום תאונות העבודה, במסגרת יום השפה הערבית הנושא שוב עלה וכדאי שנקבל דיווח גם אם מבקשים מאיתנו שיהיה דיסקרטי, פנימי לאדם אחד.

אלי אלאלוף: כדאי שיעבירו את זה, כי לא יכול להיות שאסון שפגע בשישה אנשים, אחרי שנה וחצי אין לנו רמז מה הסיבה של התאונה הנוראית הזו.

עבד אל חכים חאג' יחיא: זו גם זכות הציבור לדעת.

אלי אלאלוף: ודאי, אבל אמרו, לטובת החקירה כדאי שזה יהיה.

אלי אלאלוף: הוסתר כרגע מהציבור, אז אני מזכיר את זה.

אלי אלאלוף: שני דברים: אני מבקש שיבדקו אנשי המשטרה, א', התקציב הגיע, 14 מיליון שקל להקמת היחידה המשותפת למשטרה ולפרקליטות, ושניים, את המסקנות שלכם או את הממצאים הראשונים שלכם בנושא התאונה של רמת החייל שבה נהרגו שישה אנשים.

אלי אלאלוף: אין שום סיבה שהדבר הזה ימשיך להיות מוסתר מעיני הוועדה.

אלי אלאלוף: תודה לך.

עבד אל חכים חאג' יחיא: תודה רבה.

עבד אל חכים חאג' יחיא: יוסף, זה היום שלך, זה יום השפה הערבית.

יוסף ג'בארין: בוקר טוב, תחילה תודה ליושב ראש הוועדה וחברי, עבד אל חכים חאג' יחיא.

אלי אלאלוף: יושב ראש ועדת המשנה.

יוסף ג'בארין: של תאונות עבודה.

יוסף ג'בארין: אני מודה לכם על ההתגייסות לנושא החשוב הזה.

יוסף ג'בארין: תודה גם לחברי, חבר הכנסת דב חנין שהוא אחד מחברי הכנסת, כמובן, המאוד פעילים בנושא הזה.

יוסף ג'בארין: הנושא מאוד כואב.

יוסף ג'בארין: כשמתייחסים גם למספרים, מדברים על 21 הרוגים.

יוסף ג'בארין: בפילוח המגזרי אנחנו מדברים על 16 ערבים, בין מישראל, בין מהשטחים.

יוסף ג'בארין: זה ייצוג שעולה בהרבה על השיעור הכללי של האוכלוסייה.

יוסף ג'בארין: רצינו למקד את הדיון הזה בהקשר של יום השפה הערבית, בסוגיית הקמפיינים להגברת המודעות לבטיחות בעבודה, ולחבר את זה לזכויות העובדים.

יוסף ג'בארין: כל מאמץ כדי להתמודד עם התופעה הוא מבורך ויש הרבה אספקטים בדיון הזה, גם פעילות האכיפה וכדומה, אבל לדעתי כדאי להתרכז היום בנושא הספציפי שמשתלב ביום השפה הערבית, עד כמה יש מערכת ראויה של הפצת מידע, של הגברת המודעות לנושא הבטיחות, לזכויות הפועלים, לזכויות העובדים.

יוסף ג'בארין: חלק יגידו שאנשים יודעים ובכל זאת מתעלמים, וכדומה.

יוסף ג'בארין: אני חושב שהניסיון מלמד שלהגברת המודעות יש תפקיד משמעותי והוא גם מניב פירות, ולכן אני מקווה שנוכל להבין את תמונת המצב כאן ולראות איך ניתן לשפר ולקדם אותה.

יוסף ג'בארין: אני רק אגיד לכם שלפני כמה ימים הייתי בביקור תנחומים אצל המשפחה בעין אל-סהלה, אותו עובד שנהרג בחריש, והסיפור, הוא עבד בחברת בטון שהגיע למקום עם הבטון והוא פשוט רצה לעלות לגג.

יוסף ג'בארין: הוא הפעיל את משאבת הבטון.

יוסף ג'בארין: הוא נכנס מהקומה הראשונה, חיכו לו למעלה ולא הגיע.

יוסף ג'בארין: אחרי 20 דקות הסתבר שהוא נפל ומצא את מותו.

יוסף ג'בארין: סיפרו לי הפועלים שמייד אחרי האירוע התחילו להתקין כמו מיגון כזה במדרגות, מה שלא היה קודם.

עבד אל חכים חאג' יחיא: העליתי את זה בגלל שברגע שדיברנו על האכיפה, ואנשים מומחים, המשטרה שחוקרים מומחים, אמרתי, ההבדל בין התאבדות לבין רשלנות באמצעי מיגון, זה זמן קצר מאוד, כי אם לא היה קיים מעקה, כדי להתקין מעקה זה ייקח כמה דקות.

יוסף ג'בארין: כמה דקות השלימו את זה.

יוסף ג'בארין: זו רק דוגמא, שיכול להיות שאם יש באמת מודעות בקרב הקבלנים, מנהלי העבודה ואולי גם הפועלים עצמם לענייני הבטיחות הללו, יכולנו לחסוך חיים מאוד יקרים.

יוסף ג'בארין: זה פחות או יותר הנושא שנתמקד בו.

עבד אל חכים חאג' יחיא: תודה רבה.

עבד אל חכים חאג' יחיא: אתה מוזמן להמשיך לסוף הדיון.

עבד אל חכים חאג' יחיא: אם תחליט לצאת, כי אתה צריך ללכת לוועדות אחרות.

עבד אל חכים חאג' יחיא: גם נברך את דב חנין.

עבד אל חכים חאג' יחיא: היום גם יש את יום התחבורה הציבורית ואנחנו יודעים שאתה עסוק מאוד ותודה רבה שהגעת קודם כול.

עבד אל חכים חאג' יחיא: נשמע ממך כמה מילים לפני שנפתח את הדיון לאורחים ולנציגי משרדי הממשלה.

דב חנין: תודה רבה אדוני יושב ראש ועדת המשנה ואדוני יושב ראש ועדת העבודה והרווחה, וחבר הכנסת, חברי, יוסף ג'בארין יוזם היום החשוב הזה.

דב חנין: גבירותיי ורבותיי, אתם יודעים שבתקופה האחרונה הנושא של מעמד השפה הערבית הפך להיות לצערי הגדול לאיזו מן סוגיה פוליטית רגישה, אבל בדיון הזה אנחנו מתמקדים בצד אחר של העניין.

דב חנין: לשפה הערבית יש לא רק משמעות סמלית וערכית ורגשית לציבור מאוד גדול בחברה הישראלית.

דב חנין: יש לה גם משמעות מעשית מאוד גדולה, ושימוש בשפה לפעמים זה עניין של חיים ומוות.

דב חנין: כשאנחנו מדברים על בטיחות והוראות בטיחות, אני אומר לכם, אני דובר אנגלית מצוין ודובר צרפתית לא רע, אבל אם אני אקרא את הוראות הבטיחות בצרפתית או באנגלית, למרות שאני דובר את השפות האלה, אני לא אשמור על בטיחותי, ולכן שפת האם כל כך חיונית בנושאים שאנחנו מדברים עליהם, נושאים של בטיחות ופגיעה בעבודה.

דב חנין: אנחנו בניין, אבל לא רק בענף הבניין, וכפי שאנחנו יודעים, למרבית הצער חלק גדול מאוד מהנפגעים הם עובדים ערבים, לכן הסוגיה הזו היא באמת סוגיה של חיים ומוות.

דב חנין: כמו שאמר יושב ראש הוועדה, היום הזה הוא גם יום התחבורה הציבורית, לכן אני מתנצל שאני בתור יוזם היום אצטרך לצאת לדיונים אחרים, אבל יש גם כאן קשר בין יום התחבורה הציבורית ויום השפה הערבית, כי אני יכול להגיד לכם שיש הרבה מאוד קשיים בתחבורה הציבורית, אבל תחום אחד שלאט-לאט מתקדם ואני מאוד מברך על כך, הוא הנושא של השפה הערבית בתחבורה הציבורית.

דב חנין: אתם יכולים לא רחוק מכאן לראות את הרכבת הקלה שנוסעת בירושלים, לשמוע את הכרוז שמדבר בעברית ובערבית, לראות את כל השלטים בעברית ובערבית ולראות שהשימוש בשתי שפות, אין בו שום נזק לאף אחד.

דב חנין: אתם יודעים, ירושלים היא עיר מאוד רגישה, אבל עם כל הרגישויות שקיימות, השימוש בשתי השפות כל הזמן, בכריזה, בשלטים, על הרכבת, תחנות, לא גורם לנזק לאף אחד, מתקבל בצורה טבעית לחלוטין על ידי כולם, מייצר הרגשה טובה ומאפשר שימוש נוח לאנשים שמשתמשים בשפות השונות.

דב חנין: אני חושב שזאת צריכה להיות הדוגמא שלנו בהתייחסות לשפה הערבית.

דב חנין: תודה רבה.

עבד אל חכים חאג' יחיא: תודה רבה.

עבד אל חכים חאג' יחיא: הערה טכנית, מי שלא מוזמן ומבקש רשות דיבור, שיבוא להירשם, כך שאנחנו גם נדע לחלק את הזמן שלנו, כי הזמן מאוד קצר.

עבד אל חכים חאג' יחיא: יושב ראש הוועדה, חבר הכנסת אלי אלאלוף דיבר על רשם הקבלנים.

עבד אל חכים חאג' יחיא: אני חבר ועדת הכלכלה.

עבד אל חכים חאג' יחיא: אתמול המשרד הביא תקנות לרישום קבלנים ואני שם העליתי את הנקודה שמאז קום המדינה עד עצם היום הזה לא נשלל הרישום של קבלן בגלל רשלנות, אפילו אם הוכח בבית משפט גרימת מוות ברשלנות.

עבד אל חכים חאג' יחיא: עוד לא שללו את הרישיון של קבלן רשום.

עבד אל חכים חאג' יחיא: התשובה שלהם, שמבחינה חוקית אנחנו לא יכולים, זה לא נמצא בתקנות.

עבד אל חכים חאג' יחיא: ביקשנו שעד תחילת המושב הבא, שהם יבואו עם תיקון בנושא הזה כך שתתאפשר - - -

אלי אלאלוף: מי יבוא?

עבד אל חכים חאג' יחיא: משרד השיכון.

עבד אל חכים חאג' יחיא: זה שייך למשרד השיכון והם צריכים לבוא, או שינוי חקיקה או שינוי בתקנות, שיאפשר גם שלילת רישום של קבלן.

אלי אלאלוף: אני מאמין שגם נעשה הצעת חוק פרטית כדי שזה יזרז אותם.

אלי אלאלוף: אם יהיה צורך, נמזג.

ענת כהן שמואל: שם זה תקנות אמור להיות.

עבד אל חכים חאג' יחיא: אפשר דרך התקנות.

עבד אל חכים חאג' יחיא: אם אין תקנות, אתמול גם העליתי את זה במליאה, שהתלוננו כמה שיש הרבה חקיקה פרטית.

עבד אל חכים חאג' יחיא: זה מה שאני העליתי שם.

עבד אל חכים חאג' יחיא: התשובה הייתה, חקיקה פרטית היא בגלל שמשרדי ממשלה לא מביאים תקנות בזמן ואז במקום תקנה באים עם חקיקה.

עבד אל חכים חאג' יחיא: רן כהן, מינהל הבטיחות, הבנתי גם מהשר חיים כץ שיש התקדמות בכיוון הנושא של הפיגומים, אבל אנחנו היום נדבר יותר על הקמפיין, כי הזמן שלנו כל כך קצר.

עבד אל חכים חאג' יחיא: מה עושים עם השפה הערבית, במיוחד שאחוז גבוה מאוד בין עובדי הבניין זה ערבים.

עבד אל חכים חאג' יחיא: מה אתם עושים ומה אתם מתכוונים?

עבד אל חכים חאג' יחיא: אנחנו גם נכוון מה שאנחנו חושבים שכדאי שתעשו.

עבד אל חכים חאג' יחיא: בבקשה, רן.

507: בוקר טוב, רן כהן, מנהל תחום בכיר בטיחות, משרד העבודה.

507: אני אגע רק בהיבט של ההסברה שהיא במובנים מסוימים תחום שהוא פחות ב- core business שלנו, כי אנחנו יותר הפיקוח והאכיפה, אבל עדיין אנחנו עושים כמה מהלכים.

507: אז יש קמפיינים מתוכננים, אחד כבר מעבר לפינה, שהם מכוונים למגזר הערבי בין היתר, כאשר אנחנו בעצם מייצרים רגולציה חדשה, כמו לדוגמא הרגולציה שאוטוטו צריכה להגיע לוועדת עבודה בנושא של איסור העסקת בני נוער באתרי בנייה, שם יש כבר עבודה עם לפ"מ.

507: כבר הגדרנו להם שאנחנו גם מעוניינים לפנות למגזר, גם בשפה שלהם מן הסתם.

עבד אל חכים חאג' יחיא: אבל עוד לא נכנסתם.

507: לא, לא, זה ממש עניין של שבועות ספורים.

507: אנחנו עושים את זה במקביל עם - - -

עבד אל חכים חאג' יחיא: שבועות ספורים.

עבד אל חכים חאג' יחיא: אנחנו נפגשנו בוועדת זכויות הילד ודיברנו כמה חשוב שיש לנו את החופש הגדול שזה הזמן שהילדים בעצם נכנסים לעבודות בניין ואנחנו צריכים להתחיל את הכול לפני החופש הגדול.

עבד אל חכים חאג' יחיא: היום אתה תמצא גם עובדים קטינים שנמצאים באתרי בנייה.

507: אנחנו דוחפים את זה הכי מהר שרק אפשר.

507: השר מעורב בזה ברמה דו-שבועית לפחות, מבקש סטטוסים.

507: אנחנו לא השחקן היחיד, משרד המשפטים וכו', אבל זה באמת מעבר לפינה והסיבה שעוד לא יצא, אגב הקמפיין, זה כי הקמפיין הולך לדבר על זה שאסור להעסיק בני נוער, אז אנחנו לא רוצים עכשיו להגיד שאסור להעסיק, מפני שיש חוק שמגבה את האמירה.

507: אז יש קמפיין אחד שמיועד להסביר על רגולציה.

אלי אלאלוף: יש היום הסברה בערבית?

אלי אלאלוף: יש פרסומים בערבית?

אלי אלאלוף: כל יום בונים.

אלי אלאלוף: גם אתמול בנו וגם מחר יבנו.

507: בסוגריים, אתמול היה מפקח שלנו במקום שבו נהרג האדם.

507: לא מדובר בתאונת עבודה, מדובר בהכנות לקראת חתונה בבניין קיים, תלה קישוטים, נפל מגובה, אז זה נכון שהמספרים הם לא מעודדים, אבל אני לא רוצה עכשיו להגיד שזה, אבל רק לגבי המקרה הזה ספציפית אתמול, זו לא הייתה תאונת עבודה.

אלי אלאלוף: אני שאלתי שאלה פשוטה.

אלי אלאלוף: אם אני בא למשרד שלך בעוד שעה, אני אמצא חומר הסברה בערבית?

507: יש למשרד שלוש זרועות עיקריות שקשורות לבטיחות.

507: זרוע אחת זה אנחנו, מינהל הבטיחות.

507: הזרוע השנייה זה המוסד לבטיחות וגהות שגם הוא יסביר את כל הפעילות שהוא עושה בתחום ההסברה.

507: אנחנו הרי לא רוצים לחפוף בפעולות של המשרד, כדי להיות כמה שיותר יעילים ולא להתחיל להסית אנשים שלנו לתחום של הסברה, אז יש את הזרוע שהיא תחת השר, זה משרד העבודה לכל דבר ועניין, זה המוסד לבטיחות, ויש זרוע נוספת שתומכת במחקרים ופעולות עומק, שהיא יושבת תחת הביטוח הלאומי.

507: גם משרד העבודה, למשל הכשרה לא מזמן אושרה, שכבר רצה בשטח, של בסביבות 500 בני נוער להקניית אוריינטציה בבטיחות, נאמני בטיחות, לתת להם.

507: זה משהו שמשרד העבודה דרך הביטוח הלאומי וקרן מנוף, שם כבר שם כסף.

507: זה רץ בשטח, אז לשאלתך, יש עבודה, השאלה מי עושה אותה.

507: אתה לא רוצה לייצר מצב שמי שאחראי על פיקוח ואכיפה עושה גם יותר מדי הסברה כשיש ממילא גוף שעושה את העבודה בשטח בנושא של ההסברה.

אלי אלאלוף: לא משכנע.

עבד אל חכים חאג' יחיא: מי שאחראי על הנושא של ההסברה זה המוסד לבטיחות וגהות.

עבד אל חכים חאג' יחיא: יש לנו פה שניים, אנחנו ניקח רק אחד, אז תחליטו ביניכם מי ידבר.

אלון פל: אלון פל, סמנכ"ל המוסד לבטיחות.

אלון פל: אני אתן הקדמה של שתי שורות ואני אשאיר את הבמה לד"ר סאמי סעדי שיושב פה לשמאלי.

אלון פל: הוא מנהל מחוז צפון שלנו.

אלון פל: המוסד לבטיחות ולגהות הוא מוסד ציבורי ללא כוונת רווח שמקדם בטיחות במדינת ישראל.

אלון פל: אנחנו בשנתיים האחרונות הרחבנו משמעותית את הפעילות שלנו במגזר הערבי.

אלון פל: הלכה למעשה, התעצמנו מעוד אחד, שזה ד"ר סאמי סעדי.

אלון פל: יש לנו היום ארבעה עובדים מקצועיים בשטח שעוסקים בבטיחות ובריאות תעסוקתית.

אלון פל: מצטרפת אלינו עובדת נוספת בשבועות הקרובים, מהגזר הבדואי במסלול שאנחנו עשינו, צוערות למגזר הערבי.

אלון פל: היא בוגרת תואר שני בבריאות תעסוקתית.

אלי אלאלוף: המגזר הבדואי, דרום, צפון?

אלון פל: היא במקרה מהצפון אבל יש לנו קול קורא פתוח גם לאזור הדרום.

אלון פל: נמצא איתנו גם כמאל מוסטפא שהוא מדריך בטיחות במגזר הערבי שלנו.

עבד אל חכים חאג' יחיא: אני קיבלתי את נייר העמדה שלכם, מה שאתם עושים.

אלון פל: אשמח מאוד שד"ר סאמי סעדי יספר קצת - - -

עבד אל חכים חאג' יחיא: טוב, בשתיים-שלוש דקות מקסימום בוא נשמע באופן מרוכז, כי אנחנו נמצאים ביישובים הערביים.

עבד אל חכים חאג' יחיא: מה שכתבתם לנו אנחנו לא כל כך רואים, אבל בוא נשמע.

סאמי סעדי: בוקר טוב לכולם.

סאמי סעדי: בשנתיים האחרונות כפי שאלון אמר, אנחנו שינינו למעשה גישה בכל מה שקשור לבטיחות במגזר הערבי, בעיקר בתחום העיסוק שלנו שזה הסברה והדרכה בנושא בטיחות.

סאמי סעדי: אנחנו פיתחנו והנגשנו פעילות ייחודית ברשתות החברתיות, פייסבוק בשפה הערבית ששם אנחנו מפרסמים הרבה מאוד חומר לצורך הגברת המודעות, בשפה הערבית.

עבד אל חכים חאג' יחיא: כמה כניסות לעמוד שלכם בפייסבוק?

סאמי סעדי: בממוצע 5,000 כניסות ליום.

סאמי סעדי: יש לנו בערך 6,200 חברים, אבל מבחינת כניסות יש לנו בערך 5,000 חשיפות ליום.

עבד אל חכים חאג' יחיא: אתם מקדמים את הדף שלכם?

סאמי סעדי: אנחנו מקדמים את הדף הזה באופן יומי.

סאמי סעדי: אנחנו מפרסמים שם חומרים לצורך הגברת המודעות בצורה ממש יומית.

סאמי סעדי: אנחנו מקבלים תגובות וזה הפך לא רק כאמצעי לפרסום עמדה שלנו או לפרסום כל מיני דברים, אלא יש תגובות ויש דו-שיח עם העובדים בשטח דרך הפייסבוק.

עבד אל חכים חאג' יחיא: זה הפייסבוק, ומה עוד?

סאמי סעדי: קמפיין תקשורתי דרך הרדיו והעיתונות.

סאמי סעדי: אנחנו משתתפים כמעט אחת לחודש בתוכניות שהמטרה שלהן זה לקדם את הבטיחות במגזר הערבי.

עבד אל חכים חאג' יחיא: באיזה עיתונים?

סאמי סעדי: בכל מיני רשתות טלוויזיה לדוגמא, כמו טלוויזיה של מוסאווא, טלוויזיה של יהלה אל תנאת, באתרי האינטרנט כמו קול אל ערב, כמו פאנת.

סאמי סעדי: בנוסף, בתחום הגברת המודעות אנחנו בדקנו דרך הנתונים של ביטוח לאומי איפה יש יותר תלונות, באיזה ישובים.

סאמי סעדי: ביציאה מהיישובים האלה שיש בהם יותר תלונות, אנחנו הצבנו שילוט.

עבד אל חכים חאג' יחיא: לדוגמא, איפה שמתם?

סאמי סעדי: כמעט בכל אזור הצפון, לדוגמא, יפיע עלית.

עבד אל חכים חאג' יחיא: מתי שמתם ביפיע?

סאמי סעדי: הקמפיין הזה היה בערך לפני שנה.

סאמי סעדי: כרגע אנחנו עושים ניתוח לנתונים של שנת 2017 כדי לצאת בקמפיין דומה.

עבד אל חכים חאג' יחיא: את האמת, אני מגיע רבות ליפיע ואני לפני כחודשיים השתתפתי בכזה יום עיון ביפיע עם מנהלי עבודה, עם עובדים, ואני לא ראיתי כלום ואפילו לא שמעתי מהם שיש לכם שם משהו.

עבד אל חכים חאג' יחיא: אני הייתי שם.

סאמי סעדי: אני מכיר את היום הזה.

סאמי סעדי: אנחנו עשינו בעבר גם כן ביפיע בשיתוף עם - - -

עבד אל חכים חאג' יחיא: ביפיע נהרגו 13 עובדים.

סאמי סעדי: אנחנו עשינו לפני כשנה בערך גם כן כנס כזה ביפיע.

סאמי סעדי: גם חבר הכנסת דב חנין השתתף באותו כנס.

סאמי סעדי: הכנס האחרון, אנחנו לא השתתפנו בו, אבל זה אורגן על ידי איזשהו ארגון חברתי שאנחנו בשיתוף פעולה איתו היום.

סאמי סעדי: מילה אחרונה לגבי הדרכה.

סאמי סעדי: ניידת בטיחות שלנו מגיעה לאתרי בנייה ולתעשייה והיא מסוגלת להדריך עובדים בשש שפות שונות, אחת מהן זו השפה הערבית.

עבד אל חכים חאג' יחיא: כמה ניידות יש לכם?

סאמי סעדי: יש לנו סך הכול בכל הארץ ארבע ניידות כאלה, הרבה מאוד פעילות לניידת הזאת באתרי בנייה.

סאמי סעדי: חצי מהפעילות, ממוצע, שתי ניידות כאלה עובדות יום-יום באתרי בנייה.

עבד אל חכים חאג' יחיא: בסדר, אנחנו מכירים את הניידת, ראינו את הציוד שיש בה, ראינו את השפות.

עבד אל חכים חאג' יחיא: ראינו אותה פיזית והיינו שם.

עבד אל חכים חאג' יחיא: ארבע, אני לא חושב שזה מספיק.

עבד אל חכים חאג' יחיא: השאלה האחרונה בנושא שלך, הניידת איך שהבנתי, מגיעה לאתרים הגדולים.

עבד אל חכים חאג' יחיא: השאלה איך הקבלנים ומנהלי העבודה בשטח משתפים פעולה אתכם.

עבד אל חכים חאג' יחיא: היום אנחנו לא פנויים, היום יש לנו יציקה.

עבד אל חכים חאג' יחיא: כשהניידת מגיעה זה לא אומר שאנשים קיבלו את ההדרכה, והאנשים המתאימים.

עבד אל חכים חאג' יחיא: השאלה כמה ואיך משתפים פעולה אתכם.

סאמי סעדי: יש שיתוף פעולה גם כשאומרים לנו היום זה לא נוח לנו, אז אנחנו מתאמים איתם ליום אחר ומגיעים, ממשיכים לאתר הבא.

סאמי סעדי: אנחנו בערך משהו בין 60 ל-80 עובדים ביום, מדריכים בעזרת הניידת הזאת.

עבד אל חכים חאג' יחיא: אם אתם מדריכים את המספר הזה, זה אומר שלא מדריכים אותם, מבחינתי, כי אני ראיתי גם הדרכות של מנהלי העבודה, של בין שלוש לחמש דקות הדרכה והוא חותם שהוא קיבל את כל ההדרכות.

עבד אל חכים חאג' יחיא: אם יש לך 60 עד 80 עובדים ביום, זה אומר שהם לא קיבלו הדרכה.

עבד אל חכים חאג' יחיא: הם ראו כזה סרטון מהר ושכחו מזה וחזרו לעבודה.

סאמי סעדי: זה 45 דקות לכל עובד.

אלון פל: 80 עובדים זה אומר עשרה עובדים כל 45 דקות - - -

עבד אל חכים חאג' יחיא: אני ראיתי את הניידת.

עבד אל חכים חאג' יחיא: עשרה ביחד לא יכולים לקבל הדרכה.

אלון פל: יושב ראש הוועדה, כיושבים אנשים, כל אחד מול מסך, רואה סרטון, נשאל שאלות, לוחץ על המסך לתשובה, במשך 45 דקות, בהתאמה למה שהוא עושה מחוץ לניידת, זו הדרכה - - -

עבד אל חכים חאג' יחיא: טוב.

אלי אלאלוף: ואם אתה עושה מכפלות, ארבע ניידות, 80 עובדים ביום, זה אומר בתום שנה, נגיד 250 ימי עבודה, כמה אתה מגיע?

אלון פל: קודם כול, זו טיפה בים, זה נכון - - -

עבד אל חכים חאג' יחיא: זו לא טיפה בים.

עבד אל חכים חאג' יחיא: 320 כפול 250 זו לא טיפה בים.

אלון פל: אלה המשאבים שיש ואנחנו מנצלים אותם בצורה אופטימלית.

אלי אלאלוף: זה יותר טוב מכלום אבל זה לא מספיק.

עבד אל חכים חאג' יחיא: אתר האינטרנט טוב, אבל אתר אינטרנט כשאנחנו מדברים על 5,000 או על 6,200 שהם חברים באותו דף אינטרנט, זה יכול להיות גם הבן שלי ויכול להיות גם האישה שלי וגם יכול להיות כל החברים.

עבד אל חכים חאג' יחיא: לא קהל היעד חייב להיות שם.

עבד אל חכים חאג' יחיא: כל אחד יכול להיכנס לכל דף פייסבוק.

עבד אל חכים חאג' יחיא: הדף של הפייסבוק הוא כזה כללי ולא יהיה ממוקד.

עבד אל חכים חאג' יחיא: השאלה שלי, ההדרכות שמקבלים, אם אתם נכנסים לבתי ספר, את הכנסים של העובדים, את התאום הזה, אם אני אתן הדרכה, הקבלן שייתן לך 45 דקות לפועל שייצא, אני לא כל כך רואה אותם נותנים את ה-45 דקות לעובד שיבוא, יקבל בניידת.

עבד אל חכים חאג' יחיא: עכשיו האכיפה ברשם הקבלנים.

מני אברהם: מני אברהם, רכז אכיפה.

עבד אל חכים חאג' יחיא: תודה רבה לאלי אלאלוף, יש לו דיון אחר שהוא מתכונן אליו.

מני אברהם: רק בהקשר של מה שאמרת, של הרשעות, בנושא של שינוי תקנות.

מני אברהם: אתמול הוסבר לך שהרף הוא לא גבוה.

מני אברהם: קבלן שהורשע בגרימת מוות ברשלנות והוענש או בשלושה חודשי מאסר או בקנס מעל 7,200 ₪, זה מקנה לרשם סמכויות לנקוט באמצעים, אז הקנס הוא בסך הכול מעל 7,200 ₪.

מני אברהם: בית המשפט מלכתחילה כדי לא לפגוע במשלח ידו של הקבלן, לא קובע את הרף הזה כדי שלא ישללו את הרשיון שלו.

עבד אל חכים חאג' יחיא: לכן אני ביקשתי שהתקנות האלה ישתנו.

עבד אל חכים חאג' יחיא: מספיק לי מבחינתי שיש הרשעה ואני לא צריך להיכנס לעונש עצמו.

עבד אל חכים חאג' יחיא: הכוונה היא לא לפגוע בעבודה שלו, בהכנסה של קבלן.

עבד אל חכים חאג' יחיא: הכוונה היא להרתיע, ואני לא רוצה לשלול לאף אחד את הרישיון שלו, אבל אני לא רוצה שגם עובדים יהרגו, אז אם ידעו שזה יכול לשלול את הרישיון שלו כקבלן רשום, אז הוא יחשוב פעמיים לפני שהוא מתרשל באמצעי הבטיחות, לכן ביקשנו שהתקנות האלה ישתנו ונסת

עבד אל חכים חאג' יחיא: פק בזה שיש לו הרשעה.

עבד אל חכים חאג' יחיא: זה הכיוון ואני מפה פונה אליכם.

מני אברהם: זה היה חד משמעי מה שאמרת?

עבד אל חכים חאג' יחיא: אני אומר לך חד משמעי ואם זה לא היה כל כך ברור שם, אני חושב שפה גם אליך זה ברור, שאתה יכול גם להעביר.

מני אברהם: בסדר גמור.

עבד אל חכים חאג' יחיא: אנחנו נשמע מגדעון מהממ"מ אם יש לכם חומר או יש לך שאלות שאתה מתכוון לשאול בנושא הזה.

גדעון זעירא: גדעון זעירא, מרכז המחקר והמידע של הכנסת.

גדעון זעירא: לאור העובדה שאנחנו יודעים שיש מעט מפקחי עבודה במינהל הבטיחות, אני מציע לוועדה לשאול אם יש מפקחים דוברי ערבית.

עבד אל חכים חאג' יחיא: רן, השאלה אליך.

507: חיכיתי שהוועדה תשאל.

507: אני רגיל לענות לכל המסמכים של גדעון.

507: א', כן, יש.

עבד אל חכים חאג' יחיא: כמה?

507: אני חושב סביב חמישה או שישה, אבל אם אני אגיד לך את זה באחוזים, זה ישמע יותר טוב, אבל גם אלה שהם לא דוברי ערבית, יש למשל תקנות מסירה והדרכת עובדים.

507: פשוט הזכיר את זה חבר הכנסת דב חנין לגבי האם הם בכלל מודעים לסכנה ואם מסבירים להם בשפה שלהם, אז התקנות האלה הן מ-99', הן קובעות באמת שההדרכה תהיה באופן שהעובד יבין את הסיכונים באתר וגם שתיתנן לו תמצית מידע בכתב, ככה זה מוגדר בתקנות, בשפה הערבית והעברית, במינימום, ואת זה גם המפקחים הצברים שלא יודעים ערבית, בודקים ומאמתים במהלך ביקורי הפיקוח.

עבד אל חכים חאג' יחיא: אתה מתכוון להדרכות שנותן מנהל עבודה בשטח, באתר.

507: אני מדבר על הדרכות לגבי באמת הסיכונים הספציפיים באותו אתר.

עבד אל חכים חאג' יחיא: יש מנהלי עבודה באתר, אני אומר לך, שלא שסיפרו לי אלא נכחתי בהדרכות.

עבד אל חכים חאג' יחיא: עמדתי מהצד.

עבד אל חכים חאג' יחיא: לפני שהגעתי לכנסת אני ניהלתי פרויקטים כמהנדס ועשיתי עבודות והגעתי לאתרים שיש בהם מנהלי עבודה.

עבד אל חכים חאג' יחיא: בין שלוש לחמש דקות זו הדרכה, והדרכה לקבוצה, וחבר'ה, כולם ממהרים לעבודה, אז תחתום לי.

עבד אל חכים חאג' יחיא: אני אומר לך, הם חותמים אפילו בלי לקרוא.

עבד אל חכים חאג' יחיא: זה המצב, לכן הנושא הזה שיש לי חוק, אנחנו לא מדברים.

עבד אל חכים חאג' יחיא: אנחנו יוזמים חקיקה ואנחנו מבקשים לשפר חקיקה, אבל הבעיה היא לא בחקיקה, הבעיה היא ביישום של החוקים הקיימים ובאכיפה שלהם.

עבד אל חכים חאג' יחיא: אני אתקדם כי אנחנו נצטרך גם לשמוע מהמשטרה.

עבד אל חכים חאג' יחיא: במשטרה יש נושאים שהחקירה היחידה, אנחנו דחפנו, דאגנו, ישבנו עם כל מי שצריך לשבת איתו בנושא.

עבד אל חכים חאג' יחיא: יחידת החקירות היא משותפת עם הפרקליטות.

עבד אל חכים חאג' יחיא: ישבנו אפילו עם מפכ"ל המשטרה, עם פרקליט המדינה, עם השרים הרלוונטיים בנושא הזה ואפילו לחצנו על האוצר כדי לספק את ה-14 מיליון שקל שזה בשנה הראשונה, כולל הקמת יחידת חקירה שיודעת מה זה עבודה בבניין.

עבד אל חכים חאג' יחיא: עד היום אין חוקרי משטרה שיכולים לטפל או לחקור תאונות עבודה בבניין.

עבד אל חכים חאג' יחיא: אם יש תאונות, למשל המקרה של החניון ברמת החייל, עשו מיקור חוץ, נתנו את זה למומחים מחוץ למשטרה.

עבד אל חכים חאג' יחיא: זה לא פסול, מבחינתי מקובל, אבל לפחות שחוקרים ידעו, והמקרה שאתה דיברת עליו, ד"ר יוסף ג'בארין, שבאו אחרי שהפועל נפל, הם כבר התקינו.

עבד אל חכים חאג' יחיא: הצעתי בישיבה קודמת שהמשטרה תגיע לאתר, תסגור את האתר, תבודד את הזירה של המקרה ותחקור את העובדים במיידי, כי אחרת יתחילו לתאם ויגידו להם, אתה לא ראית, אתה לא היית.

עבד אל חכים חאג' יחיא: תחת ההשפעה של המקרה שיש לנו פצוע קשה או הרוג אתה יכול לקבל את הנתונים האמיתיים.

עבד אל חכים חאג' יחיא: לא רק זה, אלא גם יש משפחות שעד עצם היום הזה, אנחנו כבר שנתיים אחרי, כמעט בכל ישיבה אני חוזר על זה, מג'די סאלם מדיר חנא במאי 2016 נהרג.

עבד אל חכים חאג' יחיא: מג'די סיים את לימודי הרפואה שלו, בא לחופשה לפני טקס הענקת התארים.

עבד אל חכים חאג' יחיא: ביום הראשון הוא נפל ונהרג.

עבד אל חכים חאג' יחיא: שנתיים המשפחה מתחננת לקבל מהמשטרה נתונים.

עבד אל חכים חאג' יחיא: לא חושב שאם יתנו נתונים היום אחרי שנתיים, תהיה השפעה או הטיה של החקירה.

עבד אל חכים חאג' יחיא: האם בכלל עשיתם חקירה?

עבד אל חכים חאג' יחיא: ביקשתי את זה כמה פעמים מהמשטרה.

עבד אל חכים חאג' יחיא: כל פעם אתם שולחים נציגים אחרים ואז אנחנו גם לא מקבלים, אז אני מבקש, תרשמו אצלכם, אני רוצה בכתב לוועדה, איפה הנושא עומד, האם יש מישהו חשוד, האם יש כתב אישום, האם התיק נסגר, מה קורה?

עבד אל חכים חאג' יחיא: כי על סמך החקירה שלכם המשפחה תתקדם לכיוון מסוים גם בתביעה שלה, אז גם הנושא הזה, לפחות הבן שלהם שנהרג, ידעו בדיוק איפה הגיעה המשטרה.

עבד אל חכים חאג' יחיא: אם יש לכם משהו להוסיף לנו על היחידה, מתי היא מתחילה לעבוד, אחרי התקצוב שיש לנו כבר.

רפ"ק לינור קאן: בוקר טוב לכולם, שמי לינור קאן, סנ"צ מחטיבת התכנון באג"ת.

רפ"ק לינור קאן: בסיכום התקציבי באמת הוגדרו משאבים עבור משטרת ישראל לשם המאבק בתאונות העבודה.

רפ"ק לינור קאן: לאחרונה, ממש בשבועות האחרונים משטרת ישראל גיבשה את תוכנית העבודה לשנים 2018-2019.

רפ"ק לינור קאן: במסגרת הזו תוקם יחידה.

רפ"ק לינור קאן: אנחנו כרגע עוסקים בעיצומה של עבודת המטה בנושא הזה.

רפ"ק לינור קאן: צריך לקחת בחשבון שיידרש גם זמן התארגנות, גיוס האנשים, איתור שלהם, הדרכה שלהם.

רפ"ק לינור קאן: אנחנו מעריכים שברבעון הראשון של 2019 היחידה כבר תפעל.

עבד אל חכים חאג' יחיא: זה מאוד מאוחר, כי על היחידה דובר ממש לפני שנה.

עבד אל חכים חאג' יחיא: לפני שנה היינו אצל המפכ"ל והמפכ"ל בישיבה פה בוועדה אמר, אם יתקצבו אותי, אני עוד השנה אוכל להפעיל אותה, ו-14 מיליון זה היה בתשובה לשאלה שלי מה התקציב הדרוש, והתקציב 14 מיליון בשנה הראשונה כולל הקמה ו-9 מיליון בכל שנה, בשוטף.

עבד אל חכים חאג' יחיא: אני חושב שתלכי מפה עם מסר שאנחנו מבקשים יותר דחוף.

עבד אל חכים חאג' יחיא: הרבעון ב-2019 זה מאוד מאוחר.

עבד אל חכים חאג' יחיא: אנחנו רואים הרבה תאונות ויכול להיות שאם היחידה הזו תתחיל לפעול, תהיה גם רתיעה, אבל אני לא רוצה את החקירות, אני רוצה את ההתרעה.

רפ"ק לינור קאן: אני אחדד ואומר שאנחנו בשבועות הקרובים נתקנן אותה ונעמיד את המשאבים שנדרשים.

רפ"ק לינור קאן: אנחנו פשוט צריכים לאתר את האנשים וזה תהליך שלוקח זמן, אבל המסר יועבר.

עבד אל חכים חאג' יחיא: טוב, תודה רבה.

עבד אל חכים חאג' יחיא: אנחנו נשמע את יעקב איברהים מיוזמות קרן אברהם.

יעקב איברהים: בוקר טוב לכולם.

יעקב איברהים: אני חושב שחשוב מאוד שתהיה כאן השפה הערבית וגם דוברי השפה הערבית, אבל עוד יותר חשוב לפי דעתי שהערבית תהיה גם תקינה, שאנשים יבינו אותה, וזה לא קורה בפועל בהרבה מקומות.

יעקב איברהים: אתן לכם למשל כמה דוגמאות.

יעקב איברהים: לפני כמה שבועות הייתי באחד מבתי החולים ואחד העובדים שנתן לי ממש הוראות על הבטיחות שם, היה מילת התרגום לחבוש קסדה, כאילו התרגום של קסדה, קסידה, כאילו ממש באותיות שלא הוא ולא אני הבנו מה היה כתוב שם, עד שהלכתי וחזרתי לעברית.

קריאה: בכתב זה היה?

יעקב איברהים: זה היה בכתב.

יעקב איברהים: זה היה שלט באחד מבתי החולים.

יעקב איברהים: כשחזרתי לעברית ווידאתי מה הם מתכוונים בכלל, ומקודם חבר הכנסת דב חנין למשל אמר על השלטים ברכבת הקלה.

יעקב איברהים: כאן הכריזה היום למשל, מי שעושה את זה, זו לא דוברת ערבית כשפת אם, וגם שם ממש לא מובן מה שהיא אומרת גם על הבטיחות, לא לעובדים, רק לאנשים, אז חשוב מאוד שאם תהיה ערבית, תהיה גם תקינה וברורה לאנשים שיבינו.

עבד אל חכים חאג' יחיא: קודם כול תודה רבה.

עבד אל חכים חאג' יחיא: אני פונה מפה, אצלכם גם.

עבד אל חכים חאג' יחיא: אני רוצה שמי שיעשה את זה, יעשו את זה אנשים שיכתבו את זה בשפת האם ולא רוצה לראות את התרגום של גוגל תרגום, כי ראינו את זה ואני נתתי דוגמא פעם במליאה ואני נותן אותה פה.

עבד אל חכים חאג' יחיא: באחד מבתי החולים כתוב שמותר רק לשני מלווים להיות עם החולה.

עבד אל חכים חאג' יחיא: כשתרגמו את זה לערבית, מלווים, כאילו מהלוואה.

עבד אל חכים חאג' יחיא: מותר לשניים שיכולים כאילו לתת הלוואות, אז התרגום הזה של גוגל זה עצוב.

עבד אל חכים חאג' יחיא: נכון שזה מצחיק, אבל זה עצוב.

עבד אל חכים חאג' יחיא: השפה הערבית היא שפה שמדברים בה כשפת אם יותר מ-20%, ואני אומר לכם, יש גם הרבה שבאו ממדינות ערב שהם עדיין מדברים בשפה הערבית, אז גם שם אנחנו צריכים לתת את הכבוד הזה שאנשים יבינו.

עבד אל חכים חאג' יחיא: אני אומר לכם, הרבה טפסים גם של משרדי ממשלה, ואנחנו העלינו את זה במקומות אחרים, כשהיינו צריכים ללכת לשפה, אני כדובר שפה העברית, ללכת לשפה העברית כדי להבין מה התכוונו בתרגום לערבית.

יוסף ג'בארין: הנושא שמעלה יעקב, אם זה לא היה כל כך משמעותי ועמוק, אולי לא היה מעלה את זה.

יוסף ג'בארין: זו לא סתם טעות פה וטעות שם, אלא לפעמים מזהים באמת שזה משהו שמסמל יחס אולי מזלזל לשפה, בין אם זה היה תרגום של גוגל תרגום, בין אם זה מישהו לא מקצועי, ולצערי מה שקורה, חבר הכנסת חאג' יחיא, שבהרבה מקומות יש במקרה עובד ערבי ומבקשים ממנו לתרגם.

יוסף ג'בארין: כל מה שקשור לתרגום, כאילו מפילים עליו, כאילו זה התפקיד שלו, ואני שומע את זה מהרבה עובדים ערבים שאומרים לי, מה, אני עכשיו נהייתי המתורגמן של המשרד?

יוסף ג'בארין: זה לא התפקיד שלי.

יוסף ג'בארין: זה מקצוע.

יוסף ג'בארין: התרגום והעריכה של התרגום זה מקצוע.

יוסף ג'בארין: אנשים לומדים את זה.

עבד אל חכים חאג' יחיא: נכון.

עבד אל חכים חאג' יחיא: אני עברתי את זה כשהייתי סטודנט בטכניון.

עבד אל חכים חאג' יחיא: עבדתי כסניטר ברמב"ם.

עבד אל חכים חאג' יחיא: במיון הייתי צריך לבוא ולתרגם גם שם, חלק מהעבודה שלי כסניטר.

יוסף ג'בארין: ביום הראשון לשפה הערבית, לפני שנתיים, מישהו שלח לי שלט על חוף באילת.

יוסף ג'בארין: בעברית היה כתוב "הרחצה אסורה".

יוסף ג'בארין: בערבית שמותר - - - .

יוסף ג'בארין: זה שלט שהיה קיים.

עבד אל חכים חאג' יחיא: הראו לי גם צילום של אותו שלט שבעברית ובערבית, פה בירושלים, שבעברית "החניה אסורה".

עבד אל חכים חאג' יחיא: בערבית – מותרת.

עבד אל חכים חאג' יחיא: הדוח לא ירשם בערבית, אז הוא אוכל אותה בזה.

עבד אל חכים חאג' יחיא: זה ממש אותו שלט גם בעברית וגם בערבית.

עבד אל חכים חאג' יחיא: אתה הראית לי, אם אני לא טועה.

יעקב איברהים: אני כתבתי על זה מאמר.

עבד אל חכים חאג' יחיא: אתה הראית לי גם את התמונה אם זוכר את זה נכון.

עבד אל חכים חאג' יחיא: טוב, אנחנו נשמע את יוסף שריקי שמחזיק תיק בטיחות בענף הבנייה.

עבד אל חכים חאג' יחיא: תיק בטיחות, איפה, בהסתדרות?

יוסף שריקי: הסתדרות פועלי הבניין והעץ.

יוסף שריקי: אדוני היושב ראש, אנחנו פרסמנו לפני המון זמן הסכמים קיבוציים בערבית, הכוללים סעיפי בטיחות.

יוסף שריקי: אנו מקיימים כמובן סמינרים בנושא הבטיחות במגזר הערבי במיוחד, לעובדים בענף הבנייה ולעובדים הפלשתינאים.

יוסף שריקי: לאחרונה קיימנו מפגש עם מנהלי העבודה שאולי 90% מהם היו מנהלי עבודה מהמגזר הערבי, ב-28 בחודש.

עבד אל חכים חאג' יחיא: איפה קיימתם אותו?

יוסף שריקי: בהסתדרות, ברחוב ארלוזורוב 93 בתל אביב.

יוסף שריקי: אני מדגיש, 90% מהם מנהלי עבודה.

עבד אל חכים חאג' יחיא: כמה היו בכנס הזה?

יוסף שריקי: כ-300 איש.

יוסף שריקי: אנחנו שמנו דגש על הנושא של הבטיחות.

יוסף שריקי: דיברנו והדרכנו.

יוסף שריקי: היו טענות רבות של מנהלי עבודה בנושא של הבטיחות, שהם לא מקבלים את כל הכלים הדרושים על מנת לבצע.

יוסף שריקי: הרי אנחנו יודעים היום כי מנהל אתר בכל מחיר הוא אשם.

עבד אל חכים חאג' יחיא: מנהל העבודה.

עבד אל חכים חאג' יחיא: אנחנו ננסה לתקן את האחריות של מהנדס או מנהל האתר.

עבד אל חכים חאג' יחיא: צריך להיות שינוי מסוים, שתהיה לו אחריות.

עבד אל חכים חאג' יחיא: היום האחריות בנושא הבטיחות זה על מנהל העבודה.

עבד אל חכים חאג' יחיא: מהנדס האתר הוא בא מחוץ - - -

יוסף שריקי: באותה ישיבה אנחנו מציעים ליושב ראש ההסתדרות לתת לעובדים האלה, למנהלי האתר האלה ביטוח על רשלנות או משהו כזה שקורה באתר, שהמנהל לא יישאר לבד, ואנחנו הבטחנו את הדבר הזה.

עבד אל חכים חאג' יחיא: אתה מנהל עבודה?

יוסף שריקי: לא.

יוסף שריקי: אני מוניתי על הנושא של הבטיחות מטעם הסתדרות פועלי הבניין.

עבד אל חכים חאג' יחיא: בסדר.

עבד אל חכים חאג' יחיא: אני שאלתי אם אתה מנהל עבודה.

יוסף שריקי: אני בכל אופן מציע, כבודו, שבכל אתר יהיה ממונה בטיחות מהמגזר הערבי, כי רוב העובדים, מי שלא יודע, זה עובדים מהשטחים ועובדים מהמגזר הבדואי והערבי.

יוסף שריקי: איפה הבעיה?

יוסף שריקי: אנחנו לא ירדנו לעומקם של דברים.

יוסף שריקי: מי שיודע מה זה קבלני משנה, קבלני משנה, שורש הבעיה, שהם מעסיקים את כל העובדים האלה מהשטחים בלי שום הדרכות, בלי שום דבר.

עבד אל חכים חאג' יחיא: אני מגיע לזה.

יוסף שריקי: נקודה אחרונה, יש חוברת שאנחנו מפיצים, שזה נקרא פיגומים, וגם שם אנחנו נותנים את כל ההסבר על נושא של הבטיחות.

יוסף שריקי: שמים דגש לנושא הזה למנהלי האתר, וכמובן אנחנו מתפזרים בכל המרכז, צפון ודרום.

יוסף שריקי: אני למשל ממונה על הדרום, מאשדוד ועד אילת.

יוסף שריקי: כשאני מבקר בכל אתרי הבנייה, מדווח על כל הליקויים.

יוסף שריקי: אנחנו עובדים בשיתוף פעולה עם משרד העבודה כמובן, והנושא של הבטיחות.

עבד אל חכים חאג' יחיא: הנושא של קבלני המשנה והנושא של ההדרכות – פה אני אפנה למשטרה.

עבד אל חכים חאג' יחיא: יכול להיות שאנחנו צריכים לקשור בין מחלקת הקישור בצה"ל אולי עם השטחים, אלה שנותנים את ההיתרים לעבודה לכניסה לישראל.

עבד אל חכים חאג' יחיא: השיטה היא כזו, שקבלן, ממליצים לו על איזה עובד מסוים, שולח את הפרטים שלו ומבקש שיתנו לו היתר כניסה והיתר לעבוד כעובד בניין והוא יוצא על השם של הקבלן.

עבד אל חכים חאג' יחיא: העובד הזה שבא מהשטחים לא עובר שום הדרכה, כי היום אתה לא צריך להיות מוסמך בכלום.

עבד אל חכים חאג' יחיא: אין לך אפילו קורס שאתה צריך ללמוד כדי להיות עובד בניין ואין לך את הנתונים של ההדרכות, אז מי שבאים מהשטחים, קודם כול רובם התרגלו למבנים חד קומתיים שגם הנושא של הבטיחות לא הכי, ונכנסים לפה.

עבד אל חכים חאג' יחיא: החוזה של מדינת ישראל עם הסינים מחייב להעביר את ההדרכות, סדנא, קורס, לכן אני מבקש שאנחנו גם נפנה בשם הוועדה, שעובד בניין שיקבל היתר להיכנס לעבוד בישראל, אסור לו להיכנס אם הוא לא עבר סדנא לפחות של יום אחד מלא.

עבד אל חכים חאג' יחיא: אני מבקש שאנחנו נעביר את זה גם בשם הוועדה, כי אחרת ההדרכה שבאים, אני אומר לכם, אני מכיר מקרוב.

עבד אל חכים חאג' יחיא: הקבלנים לא יתנו לאנשים לקבל את ההדרכה על חשבון יום העבודה, ויום שהם לא עובדים, גם אם לא יקבלו את ההדרכה, ובמיוחד אנשים שבאים עם הסדנא שבאה מהשטחים, יקבל בשפה שלו, יקבל עם אנשים שיש לנו גם אנשים שהם מאושרים על ידי המשרד שלכם, רן, שיתנו את ההדרכות, גם עבודה בגובה, גם אמצעי הבטיחות, ואני אומר לכם מהתרשמות שלי, שאני ביקרתי בהרבה אתרים.

עבד אל חכים חאג' יחיא: ביקרנו.

עבד אל חכים חאג' יחיא: אחרי שהקמנו את הוועדה ואפילו לפני, שאני כחבר כנסת, ביקרנו, אנחנו צוות, ביקרנו באתרים.

עבד אל חכים חאג' יחיא: ההתרשמות שלי, שכל, שימו קו מתחת למילה כל.

עבד אל חכים חאג' יחיא: מנהלי העבודה מבינים את התיאוריה נכון.

עבד אל חכים חאג' יחיא: מבינים מה זה אמצעי בטיחות, מה צריך להיות, אבל הם נתקלים עם הבעיה של הקבלנים שלא מאפשרים להם, כאילו מאפשרים, כאמצעי בטיחות אני אתן לך.

עבד אל חכים חאג' יחיא: אמצעי הבטיחות זה עולה כסף וכל עוד שלא תהיה הרתעה, יחפשו לחסוך.

507: אני רק רוצה ברשותך להתייחס למה שאמרת, הצעת ייעול.

507: אני יודע שיש סמנכ"ל במשרד השיכון שרוצה בדיוק לקדם את מה שאמרת, כי זה רעיון שמתבקש.

507: הם עושים אותו דבר עם הפועלים הסינים ולכן אם שולחים מכתב לצבא, אז גם לשיכון כי זה יעזור כדי לדחוף את הסיפור.

עבד אל חכים חאג' יחיא: בסדר.

עבד אל חכים חאג' יחיא: אמרת ממונה בטיחות.

עבד אל חכים חאג' יחיא: הגשנו הצעת חוק, שלושתנו שדיברנו, שיהיה לנו ממונה בטיחות באתרים בגודל מסוים.

עבד אל חכים חאג' יחיא: זה לא קיבל את התמיכה של הממשלה.

עבד אל חכים חאג' יחיא: שינינו את זה שיהיה עוזר בטיחות, עבר בקריאה טרומית ומחר יש לנו ישיבה שאנחנו דנים בקידום של החוק הזה.

עבד אל חכים חאג' יחיא: אני מקווה שלפני סיום המושב הזה, שזה בעוד שבועיים, אנחנו נעביר את זה בקריאה ראשונה ונמשיך, כי החוק הזה מתבקש.

עבד אל חכים חאג' יחיא: שמנו לב לזה.

עבד אל חכים חאג' יחיא: החוק הזה מתקדם ויש לו גם תמיכת ממשלה.

עבד אל חכים חאג' יחיא: עם תאומים מסוימים אנחנו נעביר אותו ואז תהיה חובה, והעיסוק היחידי של אותו עובד, זה יהיה רק בבטיחות, כי אנחנו אמרנו כמה פעמים שמנהל עבודה הוא לא סופרמן.

עבד אל חכים חאג' יחיא: הוא לא יכול להיות.

עבד אל חכים חאג' יחיא: אחד האתרים שביקרנו בהם, שבו נהרג עובד, היה 200 יחידות דיור, שלושה מגדלים, שיש לו מנהל עבודה אחד.

עבד אל חכים חאג' יחיא: אין סיכוי שהוא יוכל להשתלט על האתר הזה, במיוחד מבחינת בטיחות, כי יעדיף את לוחות הזמנים לסיום העבודה, וגם קבלני משנה.

עבד אל חכים חאג' יחיא: חבר הכנסת מסעוד גנאים.

מסעוד גנאים: תחילה, אני מברך את כל האורחים, מברך על קיום הדיון הזה לרגל יום השפה הערבית בכנסת.

מסעוד גנאים: מברך גם את חברי עבד אל חכים חאג' יחיא שמנהל את הישיבה.

מסעוד גנאים: חשוב מאוד בכל עניין הבטיחות לאור הטרגדיות שאנחנו רואים כל יום, של עובד נהרג במקום עבודה, כבר אנחנו בקורבן ה-20 נדמה לי - - -

עבד אל חכים חאג' יחיא: 21.

מסעוד גנאים: 21.

מסעוד גנאים: יש עוד קורבן מדלית אל כרמל, נכון, שהיה אתמול.

עבד אל חכים חאג' יחיא: כן, שהיה אתמול, שערן מדבר שזו לא תאונת עבודה.

מסעוד גנאים: ככה פורסם.

507: אתה פשוט נכנסת באיחור.

507: אני הסברתי - - -

מסעוד גנאים: בסדר גמור, אז העלאת התודעה בעניין הזה, הכוונה הדרכה להרגלי עבודה בטוחים יותר.

מסעוד גנאים: זה דבר חשוב מאוד, חיוני, מציל חיים, וגם כאשר הוא יהיה בשפה הערבית, בשפתו של העובד.

מסעוד גנאים: תודה.

עבד אל חכים חאג' יחיא: תודה רבה.

עבד אל חכים חאג' יחיא: אנחנו ממש צריכים להתכנס לסכם.

עבד אל חכים חאג' יחיא: הסיכום הוא כזה: נתחיל עם בטיחות וגהות.

עבד אל חכים חאג' יחיא: מה שאתם עושים זה צעד ראשון בכיוון הנכון אבל זה לא מספיק.

עבד אל חכים חאג' יחיא: מה שצריך, צריך להיכנס לעובדים עצמם.

עבד אל חכים חאג' יחיא: אתר אינטרנט שזה פתוח או פייסבוק שזה פתוח לכולם, זה לא אומר שזה עדיין הגיע לקהל היעד, לכן צריך לעשות סוויץ' בזה, לעשות את זה בקשר עם הקבלנים עצמם, לעשות יותר הדרכות.

עבד אל חכים חאג' יחיא: אנחנו ננסה גם לדאוג בצורה מסוימת, אולי דרך המשרד שלכם, רן, שתהיה חובה על הקבלנים, גם אולי בחקיקה, אולי בתקנות, תהא חובה פעמיים בשנה שכל קבלן ייתן לכל העובדים שלו הדרכות ריענון.

עבד אל חכים חאג' יחיא: היום אפילו נהגים מקבלים ריענון, אז שיהיה לפחות פעמיים בשנה שזה יום שלא באים, מוציאים אותם מהעבודה ואומרים לו, תשמע, קיבלת הדרכה, והנושא הזה של חתמנו ולא חתמנו.

עבד אל חכים חאג' יחיא: זה אחד.

עבד אל חכים חאג' יחיא: שניים, העובדים מהשטחים, דיברנו על זה שהם צריכים לקבל את ההדרכות, סדנא לפני שהם מגיעים.

עבד אל חכים חאג' יחיא: שלוש, העניין של היחידה של המשטרה, לדאוג שהיא תתחיל לפעול כמה שיותר וגם תערב את האנשים ותיתן גם הקמפיין של הפרסום תחת הכותרת של זכות הציבור לדעת, שהחקירות הגיעו כך וכך, שהגענו לכתב אישום.

עבד אל חכים חאג' יחיא: גם הנושא הזה מצד המשטרה, אם אנחנו מפרסמים, כי כל חקירה היום מפורסמת.

עבד אל חכים חאג' יחיא: חוץ מתאונות עבודה אנחנו לא רואים שמהדוברות של המשטרה יוצא הנושא הזה כאילו כעזרה בקמפיין.

עבד אל חכים חאג' יחיא: אנחנו לא רואים את זה מצד המשטרה, שגם אחרי שתוקם היחידה, גם מהמשטרה רוצים לדעת איפה הגיע הנושא של חקירת תאונת עבודה והמוות של מג'די סאלם.

עבד אל חכים חאג' יחיא: אמרנו, זה היה במאי 2016.

עבד אל חכים חאג' יחיא: זה היה במעגן מיכאל אם אני לא טועה.

עבד אל חכים חאג' יחיא: האתר היה שם.

עבד אל חכים חאג' יחיא: השם מוכר.

עבד אל חכים חאג' יחיא: אני פניתי למשטרה וקיבלתי תשובות בשאילתא, אבל זה היה לפני שנה.

עבד אל חכים חאג' יחיא: אני מבקש, הגיע הזמן, וגם להודיע לנו שהמשפחה גם מעודכנת.

עבד אל חכים חאג' יחיא: רשם הקבלנים, אנחנו מבקשים שתבוא עם תקנות, עם חקיקה, ולא, אז נצטרך לעשות את החקיקה כחקיקה פרטית, ואני אומר לכם, אם לא תהיה התרעה, אנחנו לא רוצים לפגוע בשום קבלן.

עבד אל חכים חאג' יחיא: יש לנו מחסור בקבלנים.

עבד אל חכים חאג' יחיא: אנחנו צריכים עוד קבלנים ואנחנו צריכים עוד מנהלי עבודה, אבל אנחנו רוצים גם לשמור על החיים של העובדים, כי הפגיעה בעובד זה לא פגיעה רק בו אישית, אלא גם במשפחתו, גם בבנים שלו, גם בעתיד שלו.

עבד אל חכים חאג' יחיא: מי שאנחנו שומעים שנפצע בינוני, אתם חושבים שמי שנפצע בינוני, אני לא מדבר אפילו על קשה, הוא יוכל לחזור בכלל לתחום של העבודה בבנייה?

עבד אל חכים חאג' יחיא: לא יוכל.

עבד אל חכים חאג' יחיא: החיים שלו הם אבודים, כי יכול להיות שהוא לא יודע אפילו לעשות מעשה אחר.

עבד אל חכים חאג' יחיא: כל הדברים האלה שדיברנו עליהם מתחייבים לקחת אותם בשפה הערבית לעובדים של הערבית, וגם מי שיכין קמפיינים, מי שיכין את ההדרכות, ירשום את זה בשפה הערבית, בן אדם שזו שפת האם שלו ולא ללכת לתרגום שהתרגום הוא לא מדויק.

עבד אל חכים חאג' יחיא: התכוונו לדבר על פיגומים.

עבד אל חכים חאג' יחיא: אנחנו נעשה את זה בישיבה אחרת כישיבת המשך, כי הייתה לנו ישיבה קודמת בנושא של פיגומים.

עבד אל חכים חאג' יחיא: השר אתמול אמר שמקדמים בתקנות.

עבד אל חכים חאג' יחיא: אני ישבתי עם אנשים מהמשרד שלכם וממכון התקנים, שאנחנו רוצים שהתקינה תהיה לפחות כמו התקינה האירופית, והשר הבטיח שהוא בכיוון.

עבד אל חכים חאג' יחיא: אני מקווה שתוך פרק זמן קצר, גם לפני סוף השנה אנחנו נהיה עם תקנות חדשות לפיגומים, כי הרוב, יותר מ-80% מההרוגים והפצועים קשה בתאונות העבודה בבניין הם או נפילה מגובה או נפילת חפצים מגובה.

עבד אל חכים חאג' יחיא: שני הדברים, ניתן לשלוט עליהם.

עבד אל חכים חאג' יחיא: תודה רבה, הישיבה נעולה.